પોતાની સામે ઉત્સુકતાથી તાકી રહેલા બંને નાના ભાઇને વિભાકરે સમજાવ્યું. 'અત્યારે પરિસ્થિતિ એવી છે કે એ ત્રણેયને આખો લાડવો ખાવો છે. જિતુભા અને વિજુભા તો સગાભાઇ છે એ છતાં આ મુદ્દે એમણે સામસામી તલવાર ખેંચેલી છે. પ્રભાતસિંહ પચાસ ટકાના હિસ્સેદાર છે. એમની સાથે મારે એક મિટિંગ થઇ ગઇ. એમનો સ્વભાવ અને વર્તન જોઇને આઇ એમ શ્યોર કે જો એમને એમના હકનો અર્ધો ભાગ મળી જતો હોય તો એ આપણને પૂરો સહકાર આપશે. સવાલ જિતુભા અને વિજુભાનો છે. જિતુભા રિટાયર્ડ પોલીસ અધિકારી છે, એટલે એમની સાથે વાત કરીને કઇ રીતે ઉકેલ લાવવો એની મથામણ કરી શકાશે પણ તડીપાર વિજુભાને ક્યાં શોધવા એ સવાલ છે. અલબત્ત, જિતુભાને સગાભાઇના સરનામાની થોડીક તો જાણકારી હશે જ.'